Radek Duda
Radek Duda (s. 28. tammikuuta 1979 Chodov, Tšekkoslovakia) on tšekkiläinen jääkiekkoilija, joka pelaa kotimaansa toiseksi korkeimmalla sarjatasolla 1. česká hokejová ligan HC Benátky nad Jizeroussa. Hän on pelipaikaltaan oikea laitahyökkääjä. Duda on tunnettu suoraviivaisesta ja röyhkeästä pelityylistään ja hänellä on ollut myös ongelmapelaajan maine. Duda on kerännyt yhteensä 603 pelaamassaan Tšekin Extraligan runkosarjan ottelussa yhteensä 1492 jäähyminuuttia, joilla hän sijoittuu kauden 2016–2017 jälkeen liigan kaikkien aikojen jäähypörssissä toiseksi edellään vain Václav Skuhravý. Duda on pelannut urallaan myös Itävallassa, Venäjällä, Ruotsissa, Suomessa, Sveitsissä ja Saksassa sekä Kanadan junioriliiga WHL:ssä.
Raaka-Arska
Raaka-Arska (oikealta nimeltään Ari Tuominen, s.1958) on suomalainen rock-laulaja ja roudari. Hän tuli tunnetuksi ennen kaikkea Popeda -yhtyeen roudarina, mutta on ollut myös sitä ennen ainakin Eppu Normaalin mukana. 1980-luvulta lähtien Raaka-Arska esitti Popedan keikoilla yhden kappaleen per keikka aina eroamiseensa saakka, ja vieraili lavalla silloin tällöin vielä myöhemminkin. Kontra-cover "Muumi Muumi" on ollut hänen bravuurinsa. Vuonna 1989 Raaka-Arska äänitti soolo-EP:n, mutta se ei saavuttanut mainittavaa menestystä. Kesällä 1994 Arska perusti oman Raaka-Arska & Rengasraudat -yhtyeen, joka julkaisi kaksi albumia. Yhtye keikkailee edelleen silloin tällöin.